钦定古今图书集成/明伦汇编/宫闱典/第091卷 > 广德公主 下嫁于琮
## 钦定古今图书集成/明伦汇编/宫闱典/第091卷 > 广德公主 下嫁于琮

按《唐书公主列传》：广德公主，下嫁于琮。初，琮尚永福
公主，主与帝食，怒折匕箸。帝曰：“此可为士人妻乎？”更
许琮尚主。琮为黄巢所害，主泣曰：“今日谊不独存，贼
宜杀我。”巢不许，乃缢室中。主治家有礼法，尝从琮贬
韶州，侍者才数人，郤州县馈遗。凡内外冠婚丧祭，主
皆身答劳，疏戚咸得其心，为世闻妇。按《于志宁传》，
志宁曾孙休烈，四子球、珪、瓌、琮，皆清显，琮知名。琮字
礼用，落魄不事事，以门资为吏，久不调，驸马都尉郑
颢独器之。宣宗诏选士人尚公主者，颢语琮曰：“子有
美才，不饰细行，为众毁所抑能为之乎？”琮许诺。中书
舍人李潘知贡举，颢以琮托之，擢第，授左拾遗。初尚
永福公主，主未降食帝前，以事折匕箸，帝知其不可，
妻士大夫，更诏尚广德公主。咸通中，以水部郎中为
翰林学士，迁中书舍人，阅五月，转兵部侍郎，判户部。
八年，同中书门下平章事，进中书侍郎，兼户部尚书。
为韦保衡所构，检校司空、山南东道节度使，三贬韶
州刺史。保衡败，僖宗以太子少傅召。未几，复为山南
节度使，入拜尚书右仆射。黄巢陷京师，以病卧家。巢
欲起为相，琮辞疾，贼迫胁不止，乃曰：“吾死在旦夕，位
宰相，义不受污。”贼遂害之。